Informácia

z kontroly efektívnosti využitia prostriedkov štátneho rozpočtu vynaložených na plnenie úloh štátnej správy, vrátane prostriedkov poskytnutých z EÚ zo projektu PHARE SR 0103.01 na podporu rómskej menšiny v oblasti vzdelávania

	Kontrolu efektívnosti využitia prostriedkov štátneho rozpočtu vynaložených na plnenie úloh štátnej správy vrátane prostriedkov poskytnutých z EÚ zo projektu PHARE SR 0103.01 na podporu rómskej menšiny v oblasti vzdelávania vykonal Úrad vlády Slovenskej republiky v súlade so „Zameraním kontrolnej činnosti Úradu vlády SR na I. polrok 2004“, schváleného uznesením vlády SR č. 21 zo dňa 14. januára 2004.

	Cieľom kontroly bolo zistiť efektívnosť využitia poskytnutých prostriedkov vynaložených na plnenie úloh štátnej správy vrátane prostriedkov z EÚ z hľadiska účelnosti a dodržiavania príslušných právnych predpisov. Ďalej kontrole podrobiť realizáciu projektu PHARE SR 0103.01, pod názvom Reintegrácia detí zo sociálne znevýhodneného prostredia zo špeciálnych škôl do štandardných základných škôl. V prípade zistených nedostatkov zabezpečiť prijatie opatrení na ich odstránenie.

	Kontrola využitia prostriedkov štátneho rozpočtu, vrátane prostriedkov poskytnutých z EÚ bola vykonaná v:

Úrade vlády SR (ďalej len „ÚV SR“), v sekcii pre ľudské práva a menšiny

Ministerstve školstva SR (ďalej len „MŠ SR“), v sekcii európskej integrácie (odbor európskych záležitostí a Phare)

Príslušné vybrané školy

Firma ECO – European Consultants Organisation, Bratislava (predtým firma FAS international, Dublin, Ireland)

	Kontrola vo vybraných špeciálnych a štandardných základných školách bola vykonaná v spolupráci s expozitúrami ÚV SR v Banskej Bystrici, Nitre, Košiciach a Prešove.

	V súlade s § 14 ods. 1 zákona NR SR č. 10/1996 Z. z. o kontrole v štátnej správe v znení neskorších predpisov bola vykonaná v spolupráci s pracovníčkou Centrálnej finančnej a kontraktačnej jednotky (CFCU) kontrola vybranej časti projektu (aktivita č. 3).

	Projekt PHARE SR 0103.01 – Podpora rómskej menšiny v oblasti vzdelávania bol zameraný na zvyšovanie dostupnosti vzdelávania s cieľom zlepšenia vzdelanostnej úrovne rómskej národnostnej menšiny a zlepšenia možností integrácie tejto menšiny do spoločnosti. Projekt v niektorých svojich aktivitách priamo nadväzuje na výsledky projektov financovaných z rozpočtu PHARE v rámci Finančného memoranda na rok 2000. Kontrolovaný projekt pozostáva zo 4 aktivít, ktoré sa postupne realizujú v priebehu rokov 2002 – 2004. Ide o tieto aktivity:

1.	predškolské vzdelávanie v materských školách,
2.	posilnenie systému celodennej starostlivosti a rozšírenie koncepcie nultých ročníkov,
3.	reintegrácia sociálne znevýhodnených detí zo špeciálnych škôl do štandardných základných škôl,
4.	budovanie komunitných centier.

	Celkový rozpočet na uvedený projekt bo schválený vo výške 2 375 000,- EUR, z toho príspevok z programu PHARE bol vo výške 1 700 000,- EUR a spolufinancovanie projektu zo štátneho rozpočtu bolo vo výške 675 000,- EUR. Podrobný rozpočet projektu v EUR je uvedený v tab. 1:

			tabuľka 1
Podpora z PHARE	
	Investície	Budovanie inštitúcií	Celkové prostriedky z PHARE	Spolufinancovanie zo št. rozpočtu SR	Náklady spolu	
Aktivita 1	300.000		300.000	100.000	400.000	
Aktivita 2	520.000		520.000	210.000	730.000	
Aktivita 3	180.000	200.000	380.000	90.000	470.000	
Aktivita 4	170.000	330.000	500.000	275.000	775.000	
SPOLU	1.170.000	530.000	1.700.000	675.000	2.375.000	

	Projekt sa realizoval v spolupráci s Úradom vlády SR – sekciou ľudských práv a menšín (ďalej len ÚV SR – SĽPM), ktorá bola zodpovedná za celkové riadenie a implementáciu projektu a za implementáciu aktivity 4 a Ministerstva školstva SR, ktoré bolo zodpovedné za odborný dohľad a pomoc pri implementácii jednotlivých vzdelávacích aktivít (aktivity 1 až 3).

	Predmetom kontroly vzhľadom na zámer projektu a rôznorodosť aktivít, ktoré sa realizovali, bola výberovým spôsobom skontrolovaná v súlade s programom kontroly aktivita č. 3 – Reintegrácia sociálne znevýhodnených detí zo špeciálnych škôl do štandardných základných škôl.

	Kontrola bola vykonaná v čase od 26. 4. 2004 do 31. 5. 2004 za kontrolované obdobie od 1. 1. 2001 do 15. 5. 2004.

	Nadväzne na určený cieľ kontroly boli na subjektoch predmetom kontroly najmä nasledovné oblasti:

1.	Dodržanie Referenčných podmienok Rámcovej zmluvy kontraktorom.
a)	vytvorenie softwarovej aplikácie pre vyhodnotenie testov, či software obsahuje novovytvorené batérie testov, príručku pre užívateľov, metodiku a postupnosť jednotlivých krokov v procese testovania a návrhy na ďalšie kroky po vyhodnotení testov
b)	preskúmanie vyučovacieho procesu expertmi, vypracovanie prehľadu situácie v školách zapojených do reintegračného procesu a navrhnutie odporúčaní
c)	poskytnutie praktických školení kontraktorom pre slovenských odborníkov, ktorí pracujú v rámci Pedagogicko-psychologických poradní podľa prílohy č. 2 Rámcovej zmluvy
2.	Splnenie požadovanej kvalifikácie a kvalít expertov v súlade s Referenčnými podmienkami k Rámcovej zmluve.

3.	Dodržanie postupu pri nakladaní s prostriedkami ES v zmysle Rámcovej zmluvy zo dňa 23. 9.     2003 a jej dodatkov uzatvorenej medzi CFCU a kontraktorom
4.	Efektívnosť vynaložených finančných prostriedkov na semináre organizované expertmi pre učiteľov a asistentov učiteľa s ohľadom na použité finančné zdroje v zmysle § 2a zákona č. 10/1996 Z. z. o kontrole v štátnej správe v znení neskorších predpisov.
5.	Plnenie povinností sektorového koordinátora vyplývajúce zo Všeobecnej koordinačnej smernice pre zahraničnú pomoc poskytovanú Európskou úniou a jej členskými štátmi v období pred prijatím Slovenskej republiky do Európskej únie a Smernice k príprave a realizácii programu PHARE.
6.	Postup prijímateľov pomoci po jej ukončení vrátane následných krokov vyplývajúcich zo zámerov a odporúčaní uvedených v záverečnej správe, ktoré preukazujú merateľné výsledky pomoci ako i pokračovanie v plnení cieľa, na ktorý bola pomoc poskytnutá.
7.	Vedenie dokumentácie súvisiacej s predvstupovou pomocou v rámci projektu PHARE v štátnom jazyku v zmysle Ústavy SR a zákona č. 270/1995 Z. z. o štátnom jazyku v znení neskorších predpisov.
8.	Kontrola implementácie projektu vo vybraných špeciálnych a štandardných základných školách

1.	Dodržanie Referenčných podmienok Rámcovej zmluvy kontraktorom

a)	Vytvorenie softwarovej aplikácie pre vyhodnotenie testov, či software obsahuje novovytvorené batérie testov, príručku pre užívateľov, metodiku a postupnosť jednotlivých krokov v procese testovania a návrhy na ďalšie kroky po vyhodnotení testov

	Jedným zo špecifických cieľov vybraného podprojektu bolo vytvorenie softwarového vybavenia pre vyhodnocovanie testov. Cieľom tohto software malo byť najmä zjednotenie a uľahčenie postupov pri hodnotení detí zo sociálne znevýhodneného prostredia, ako aj jednotná metodológia vedenia záznamov o týchto deťoch.

	Kontrolou sa zistilo, že experti kontraktora v rámci odbornej činnosti vypracovali podkladové materiály pre vytvorenie takejto softwarovej aplikácie. Išlo najmä o metodické príručky k jednotlivým testovacím batériám, vzorovú kartu klienta pre pedagogicko-psychologické poradne ako aj ďalšie podkladové materiály ohľadom vypracovaných testov. Tieto podkladové materiály boli potom spracované vybraným dodávateľom do softwarovej podoby (CD-ROM). Kontraktor takisto pripravil web verziu tohto softwaru, ktorá je k dispozícii verejnosti na internetovej stránke Výskumného ústavu detskej psychológie a patopsychológie. Táto aplikácia na CD-ROM bola distribuovaná počas odborného seminára pre pracovníkov pedagogicko-psychologických poradní a bola taktiež priložená k Záverečnej správe k uvedenému podprojektu.

	Testovacie batérie kontraktor predložil Výskumnému ústavu detskej psychológie a patopsychológie k ďalšiemu vývoju, overovaniu a k distribúcii pre pedagogicko-psychologické poradne.

	V tejto súvislosti sa zistilo, že kontraktor (firma European Consultants Organisation, Bratislava) odovzdal testovacie batérie Výskumnému ústavu detskej psychológie a patopsychológie až 13. 5. 2004 napriek tomu, že projekt mal byť oficiálne ukončený už 31. 3. 2004.

b)	Preskúmanie vyučovacieho procesu expertmi, vypracovanie prehľadu situácie v školách zapojených do reintegračného procesu a navrhnutie odporúčaní

	Kontrolou sa preukázalo, že experti  prehodnotili doterajšiu ponuku psychodiagnostických prostriedkov a vyvinuli nové testy na zlepšenie vzdelávacích štandardov rómskej menšiny. Boli vypracované Testy školskej spôsobilosti pre sociálne znevýhodnené deti pozostávajúce z 11 subtestov, pričom určujúci dôraz sa kládol na výkon dieťaťa v piatich z nich. Bola vyvinutá testová batéria screeningu na vylúčenie mentálnej retardácie 6 až 10-ročných detí. Pozostávala zo 4 subtestov a normy umožnili klasifikovať výkony detí do požadovaných kategórií.

	Testovanie detí prebiehalo od mája do októbra 2003 v 16 lokalitách Slovenska a celkovo bolo vyšetrených 309 detí. Predvýskumnú vzorku tvorilo 52 rómskych detí v predškolskom veku.

c)	Poskytnutie praktických školení kontraktorom pre slovenských odborníkov, ktorí pracujú v rámci vybraných Pedagogicko-psychologických poradní podľa prílohy č. 2 Rámcovej zmluvy

	Kontrolou sa zistilo, že bola vytvorená prvá verzia dvoch testovacích batérií a uskutočnilo sa ich overovanie na prvej vzorke detí. Pre učiteľov a asistentov učiteľa zo škôl zaradených do projektu boli zorganizované dvojdňové odborné semináre s cieľom predstaviť projekt, prezentovať diagnostické nástroje a výsledky testov z prvej vzorky. Ďalší seminár s touto tematikou bol určený pracovníkom 15 pedagogicko-psychologických poradní (ďalej len „PPP“) zaradených do projektu.

	Následne bol uskutočnený odborný seminár o školskej spôsobilosti pre pracovníkov PPP a odborný seminár o možnostiach rediagnostiky rómskych detí zo špeciálnych základných škôl.

	Kontrolou bolo zistené, že kontraktor poskytol praktické školenia odborníkom, ktorí pracujú s deťmi zo sociálne znevýhodneného prostredia.

2.	Splnenie požadovanej kvalifikácie a kvalít expertov v súlade s Referenčnými podmienkami k Rámcovej zmluve

	Podľa bodu 3 Profilu expertov a následne bodu 3.1 Vzdelanie, skúsenosti, referencie a kategórie pre každého experta uvedených v Referenčných podmienkach k Rámcovej zmluve a jej dodatkoch bol kontraktor zodpovedný za poskytnutie 6 pracovníkov s nasledujúcim profilom experta kategórie I.:

-	minimálne 15 rokov preukázaných skúseností v oblasti detskej pedagogiky, psychológie a diagnostiky
-	univerzitné vzdelanie v oblasti pedagogiky, psychológie/sociálnej práci
-	praktické skúsenosti na vývoji stratégií / politiky v oblasti vzdelávania v širokom prístupe
-	praktické skúsenosti s vytváraním a používaním diagnostických a overovacích testov 
-	skúsenosti s prácou so sociálne znevýhodnenými skupinami obyvateľstva
-	komplexné porozumenie výchovno-vzdelávaciemu systému v Slovenskej republike
-	vynikajúca znalosť anglického jazyka slovom a písmom
-	znalosť slovenského jazyka pre jedného experta

	Kontrolou bolo zistené, že piati experti podľa cit. bodu Referenčných podmienok spĺňali požadované vzdelanie, skúsenosti, referencie a kategórie. Expert č. 5 nespĺňal požadovanú vynikajúcu znalosť anglického jazyka slovom aj písmom (čítanie 3, hovorenie 5, písanie 4; pri hodnotení 1 – vynikajúco, 5 – základ).

3.	Dodržanie postupu pri nakladaní s prostriedkami ES v zmysle Rámcovej zmluvy zo dňa 23. 9. 2003 a jej dodatkov uzatvorenej medzi CFCU a kontraktorom

	V rámci kontroly vybranej Aktivity 3 projektu PHARE SR 0103.01 – Podpora rómskej menšiny v oblasti vzdelávania v súčinnosti s CFCUsa zistilo, že kontraktor dodržal podmienky zmluvy týkajúce sa nakladania s prostriedkami Európskych spoločenstiev. Kontraktor v súlade so zmluvou predložil bankovú garanciu, na základe ktorej mu potom bol dňa 27. 3. 2003 CFCU vyplatený oprávnený preddavok vo výške 80 % z celkovej sumy kontraktu, t.j. 151 200,- EUR.

	Záverečnú faktúru a oprávnenosť jednotlivých jej položiek, ktorou kontraktor zúčtováva všetky výdavky, ktoré mu vznikli v priebehu implementácie projektu, nebolo možné overiť, nakoľko do termínu ukončenia kontroly kontraktor túto faktúru ešte nepredložil na refundáciu CFCU.

4.	Efektívnosť vynaložených finančných prostriedkov na semináre organizované expertmi pre učiteľov a asistentov učiteľa s ohľadom na použité finančné zdroje v zmysle § 2a zákona č. 10/1996 Z. z. o kontrole v štátnej správe v znení neskorších predpisov

	V zmysle Referenčných podmienok k Rámcovej zmluve a jej dodatkov bod 2.3 mali experti organizovať semináre pre učiteľov a asistentov učiteľa. Semináre mali byť okrem iného zamerané na nasledujúce otázky:
-	metodika vyučovania detí, pri ktorých sa očakáva reintegrácia do bežných základných škôl,
-	prezentácia prehodnotených a aktualizovaných diagnostických a vstupných testov, ktoré merajú školskú pripravenosť detí navštevujúcich základné školy,
-	prezentácia prehodnotených a aktualizovaných overovacích testov pre deti zapísané do prvých ročníkov základných škôl.

	Sto učiteľov a asistentov učiteľov najmä zo škôl zapojených do projektu PHARE 0103.01 Podpora rómskej menšiny v oblasti vzdelávania spolu s 50 predstaviteľmi pedagogicko-psychologických poradní zapojených do projektu sa mali zúčastniť na seminároch týkajúcich sa uvedených tém. Účastníci mali byť zaradení do skupín podľa ich odborného zamerania a každá skupina sa mala zúčastniť 2-dňového seminára.

	Kontrolou sa zistilo,  že pre pracovníkov pedagogicko-psychologických poradní sa dňa 1. 12. 2003 uskutočnil odborný seminár o školskej spôsobilosti, zameraný na prezentáciu modifikovaných nástrojov na posúdenie školskej spôsobilosti detí zo sociálne znevýhodneného prostredia, a dňa 16. 3. 2004 odborný seminár o možnostiach rediagnostikovania týchto detí.

	Pre učiteľov materských a základných škôl a pre rómskych asistentov sa dňa 2. 12. 2003 uskutočnil odborný seminár na tému školskej spôsobilosti a dňa 16. 3. 2004 (paralelne so seminárom pre psychológov) odborný seminár o rediagnostikovaní a jeho výsledkoch na jednotlivých školách. Všetky tieto semináre sa uskutočnili v Košiciach vzhľadom na polohu škôl zapojených do projektu. Seminárov sa podľa prezenčných listín zúčastnilo 50 pracovníkov pedagogicko-psychologických poradní a 60 učiteľov a asistentov učiteľa.  

	Záverečná prezentácia výsledkov a výstupov projektu širšej verejnosti sa konala v Bratislave dňa 25. 3. 2004.

	Podľa predloženého rozpočtu k projektu bola na každý zo seminárov vyčlenená suma 3 000,- EUR, celkovo na 3 semináre 9 000,- EUR. Záverečná faktúra projektu, ktorá zahŕňa aj výdavky spojené s organizáciou seminárov, podľa vyjadrenia kontraktora mala byť predložená CFCU do 4. 6. 2004.

	Cieľom záverečného seminára, ktorý sa konal za účasti členov vlády SR a zástupcov Delegácie EK bolo poskytnúť informácie o projekte, jeho výstupoch a výsledkoch nielen predstaviteľom inštitúcií štátnej správy, regionálnej samosprávy a verejnosti, ale aj predstaviteľom veľvyslanectiev členských krajín EÚ a ďalších asociovaných krajín.

	Efektívnosť vynaloženia finančných prostriedkov na semináre nebolo možné vyhodnotiť z dôvodu nepredloženia záverečnej faktúry kontraktorom, pretože je termín uzávierky finančného plnenia podľa Finančného memoranda 2001 30. novembra 2004.

5.	Plnenie povinností sektorového koordinátora vyplývajúce zo Všeobecnej koordinačnej smernice pre zahraničnú pomoc poskytovanú Európskou úniou a jej členskými štátmi v období pred prijatím Slovenskej republiky do Európskej únie a Smernice k príprave a realizácii programu PHARE

	V čl. 29 ods. 12 uvedenej smernice sa uvádza, že sektorový koordinátor organizuje raz za štvrťrok monitorovacie stretnutia, na ktoré prizýva zástupcov CFCU, Delegácie Európskej komisie v SR, riaditeľa odboru zahraničnej pomoci Úradu vlády SR a konečných prijímateľov. Z týchto stretnutí vypracováva sektorový koordinátor zápis, ktorý je rozoslaný zúčastneným orgánom.

	Z predložených podkladových materiálov vyplýva, že v roku 2003 bolo k projektu PHARE SR 0103.01 zvolaných 9 stretnutí, z toho 5 organizovalo MŠ SR a 4 Úrad vlády SR, SĽPM. V roku 2004 boli zorganizované 3 stretnutia, z toho 2 organizovalo MŠ SR a 1 Úrad vlády SR. 

	Kontrolou sa zistilo, že zástupca odboru zahraničnej pomoci sekcie pre európske záležitosti Úradu vlády SR nebol pravidelne štvrťročne pozývaný na monitorovacie stretnutia, čím došlo k porušeniu horeuvedeného ustanovenia smernice. Na túto skutočnosť boli sektorový koordinátor Úradu vlády SR, ako spoluorganizátor monitorovacích stretnutí, a tiež zástupca MŠ SR upozornení aj na zasadnutí Sektorového monitorovacieho podvýboru dňa 19. 2. 2004.

6.	Postup prijímateľov pomoci po jej ukončení vrátane následných krokov vyplývajúcich zo zámerov a odporúčaní uvedených v záverečnej správe, ktoré preukazujú merateľné výsledky pomoci ako i pokračovanie v plnení cieľa, na ktorý bola pomoc poskytnutá

	Podľa Rámcovej zmluvy v zmysle jej dodatku zo dňa 16. 2. 2004 bol termín realizácie projektu SR 0103.01 – Podpora rómskej menšiny vo výchovno-vzdelávacej oblasti s názvom „Reintegrácia sociálne znevýhodnených detí zo zvláštnych škôl do štandardných základných škôl“ stanovený do 31. 3. 2004.

	V zmysle Referenčných podmienok k Rámcovej zmluve bod 5.1. vyplývala pre kontraktora (ECO, Bratislava) povinnosť vypracovania počiatočnej správy, priebežných správ (štvrťročne) a záverečnej správy v stanovenej lehote a ich predloženie Úradu vlády SR – sekcii ľudských práv a menšín, Ministerstvu školstva SR – sekcii medzinárodnej spolupráce a európskej integrácie, CFCU, Úradu vlády SR – sekcii pre európske záležitosti a Delegácii Európskej komisie v SR. Úrad vlády SR – SĽPM zodpovedá za ich schválenie.

	Kontrolou bolo zistené, že slovenská verzia Záverečnej správy k projektu bola kontraktorom predložená na pripomienkovanie 1. 4. 2004 a až po ukončení pripomienkovania bola preložená do anglického jazyka 10. 5. 2004 aj napriek tomu, že podľa Rámcovej zmluvy mala byť Záverečná správa predložená do jedného mesiaca po ukončení zmluvného záväzku, t.j. Do 31. 4. 2004. 

Tiež sa zistilo, že SĽPM ÚV SR predkladané správy po zapracovaní pripomienok sektorového koordinátora schvaľovala v súlade s bodom 5.1. Referenčných podmienok.

	Odporúčania uvedené v záverečnej správe možno rozdeliť podľa adresáta zhruba do nasledovných skupín:
-	odporúčania pre zriaďovateľov škôl (obce, krajské školské úrady),
-	odporúčania pre školy a poradenské centrá (učitelia, vedenie škôl, psychológovia),
-	odporúčania pre MŠ SR.

	Kontrolou sa zistilo, že MŠ SR zapracovalo výsledky a výstupy kontrolovaného projektu PHARE do návrhu Koncepcie integrovaného vzdelávania Rómov, ktorá bola predložená na rokovanie vlády SR na základe uznesenia vlády SR č. 278/2003 dňa 13. 5. 2004. Uvedený materiál bol z rokovania vlády vypustený.
	
	Ďalej MŠ SR zapracovalo odporúčania uvedené v záverečnej správe do pedagogicko-organizačných pokynov vydávaných MŠ SR. Finančné prostriedky na pôsobenie rómskych asistentov na školách zabezpečilo MŠ SR osobitnou kapitolou štátneho rozpočtu. Odporúčania dotýkajúce sa legislatívnych úprav právnych predpisov v pôsobnosti MŠ SR zahrnulo do svojho plánu legislatívnej činnosti a budú zohľadnené pri tvorbe novej legislatívy v oblasti školstva.

	Na projekt PHARE SR 0103.01 nadväzuje projekt 2002/000.610.03 Ďalšia integrácia rómskych detí v oblasti vzdelávania a zlepšovania životných podmienok (implementácia programu z Finančného memoranda pre Národný program PHARE na rok 2002), ktorého hlavným zámerom je uplatniť model integrácie sociálne znevýhodnených detí, žiakov špeciálnych základných škôl, do bežného systému vzdelávania tam, kde deti na to prejavia predpoklady a danosti. Súčasťou Finančného memoranda pre Národný program PHARE na rok 2003 je projekt 2003-004-995-01-05 Podpora integrovaného vzdelávania Rómov.

7.	Vedenie dokumentácie súvisiacej s predvstupovou pomocou v rámci projektu PHARE v štátnom jazyku v zmysle Ústavy SR a zákona 270/1995 Z. z. o štátnom jazyku v znení neskorších predpis

	Povinnosť viesť dokumentáciu v štátnom jazyku a povinnosť používať štátny jazyk vo vzájomnom styku verejnoprávnych orgánov ukladajú nasledovné právne predpisy:
-	Ústava Slovenskej republiky č. 460/1992 Zb., ako vyplýva zo zmien a doplnení ústavným zákonom č. 244/1998 Z. z., ústavným zákonom č. 9/1999 Z. z. a ústavným zákonom č. 90/2001 Z. z.
-	Zákon č. 270/1995 Z. z. o štátnom jazyku v znení neskorších predpisov
-	Pokyny pre hospodárenie s finančnými prostriedkami pri realizácii programu PHARE a Prechodného fondu – Transition Facility, schváleného uznesením vlády SR č. 1216/2003

	Dokumentácia súvisiaca s realizáciou projektu, ktorú predložili kontrolované subjekty ako podklad ku kontrole, bola v niektorých prípadoch vedená v slovenskom a v niektorých prípadoch len v anglickom jazyku. Kontrolou sa zistilo, že komunikácia medzi MŠ SR a Úradom vlády SR týkajúca sa kontrolovaného projektu prebiehala v niektorých prípadoch len v anglickom jazyku, napr. list generálneho riaditeľa sekcie európskej integrácie zo dňa 15. 12. 2003, list generálneho riaditeľa sekcie európskej integrácie zo dňa 22. 2. 2004. Nakoľko Úrad vlády SR a MŠ SR sú verejnoprávnymi orgánmi (v zmysle definície podľa § 3 ods. 1 zákona č. 270/1995 Z. z. o štátnom jazyku v znení neskorších predpisov), je ich vzájomná komunikácia v inom ako štátnom jazyku porušením ustanovenia § 3 ods. 4 uvedeného zákona.

8.	Kontrola  implementácie projektu vo vybraných špeciálnych a štandardných základných školách

	Kontrola sa zamerala aj na implementácie projektu v jednotlivých vybraných špeciálnych a štandardných základných školách ktoré sú konečným príjemcom pomoci.

	Cieľom kontroly bolo zistiť skutočný priebeh realizácie projektu, ktorý pozostával z dodávok tovarov (zriadenie tranzitných tried), ako aj dodávok služieb (diagnostické testovanie), ktoré realizovali vybraní kontraktori.

	Po ukončení výberového konania na dodávateľov tovarov v súlade so zámermi a cieľmi projektu, Ministerstvo školstva SR, sekcia európskej integrácie listom CD/2004.363/806-1:082 zo dňa 12. 1. 2004 informovalo školy, zapojené do projektu, o predpokladanom priebehu záverečnej časti projektu, t.j. o vytvorení tranzitnej triedy, dodávke učebných pomôcok, nábytku a elektroniky pre túto triedu, o potrebe zabezpečenia kvalifikovaného učiteľa a asistenta učiteľa. Po skončení projektu mal byť majetok, podľa uvedeného listu MŠ SR, na základe darovacej zmluvy prevedený do vlastníctva školy. 

	Zistilo sa, že školy neobdržali uvedené zmluvy a z tohto dôvodu neevidujú majetok, ktorý získali v rámci projektu, vo svojom vlastníctve.

	Jedným z cieľov projektu bolo aj vytvorenie novej testovacej diagnostiky, ktorá bude spoľahlivejšie indikovať školskú spôsobilosť detí zo sociálne znevýhodneného prostredia. Diagnostické testovanie žiakov v rámci projektu prebiehalo na vybraných školách. 

	V tejto súvislosti sa preukázalo, že ak boli deti vybranej školy testované expertmi v rámci projektu, škola nebola informovaná o formách a výsledkoch testovania. Výsledky testovania boli iba súhrnne prezentované na seminároch pre vybraných učiteľov a pracovníkov pedagogicko-psychologických poradní, ktoré sa uskutočnili v súlade so zámermi projektu.

*      *      *

	Zo súhrnných výsledkov kontroly v kontrolovaných subjektoch vyplýva, že:

-	kontraktor (firma ECO, Bratislava) odovzdal testovacie batérie Výskumnému ústavu detskej psychológie a patopsychológie až po ukončení časti projektu

-	vybraný expert nespĺňal požadovanú vynikajúcu znalosť anglického jazyka slovom aj písmom v súlade s Referenčnými podmienkami k Rámcovej zmluve

-	sektoroví koordinátori MŠ SR a ÚV SR, SĽPM nepozývali pravidelne na monitorovacie stretnutia zástupcu odboru zahraničnej pomoci sekcie pre európske záležitosti ÚV SR v súlade so všeobecnou koordinačnou smernicou pre zahraničnú pomoc poskytovanú EÚ a Smernicou k príprave a realizácii programu PHARE

-	záverečná správa k projektu nebola kontraktorom predložená v anglickej verzii do jedného mesiaca po ukončení zmluvného záväzku, t.j. do 31. 4. 2004 

-	komunikácia medzi MŠ SR a ÚV SR, týkajúca sa kontrolovaného projektu, prebiehala v niektorých prípadoch len v anglickom jazyku. Pretože ÚV SR a MŠ SR sú verejnoprávnymi orgánmi, podľa § 3 ods. 1 zákona č. 270/1995 Z. z. o štátnom jazyku v znení neskorších predpisov je ich vzájomná komunikácia v inom ako štátnom jazyku porušením ustanovenia § 3 ods. 4 uvedeného zákona

-	vybrané školy neobdržali darovacie zmluvy o prevode majetku

-	vybrané školy neboli informované o formách a výsledkoch testovania

  	Výsledky  kontroly, z ktorých vychádzala informácia, boli prerokované v súlade so zákonom NR SR č. 10/1996 Z.z. o kontrole v štátnej správe v znení neskorších predpisov s kontrolovanými subjektami a bolo im uložené prijať opatrenia na odstránenie zistených nedostatkov a predložiť ich sekcii kontroly v určených termínoch.

Bratislava, júl 2004